Magister Michael, officialis Senon., et Henricus de Noes, miles, omnibus presentes litteras inspecturis, in Domino salutem. Noverint universi quod cum Itherius de Paciaco, miles, coram venerabile patre nostro Galtero, Senon. episcopo, et Nicholao de Alto-Villari, milite, ballivo domini regis, fungentibus in hoc auctoritate regia, proposuerit contra capitulum Senon., quod ipse jure hereditario debebat habere magnam justiciam tocius terre de Verone, tam in boscho quam in plano et in viis, et quod latro captus in atrio ecclesie de Verone ei tradi debebat, nudus, ab ipso judicandus; et si caperetur extra illud atrium, similiter eidem debebat tradi, cum omnibus bonis suis. Proposuit, insuper, quod raptus, sanguis, homicidia, murtrum et falsa mensura spectabant ad ipsum et fera ex casu provenientis in terram predictam sua debebat esse. Preterea, que inveniebantur ibidem fortuito casu ad se pertinere dicebat, et ad illum qui inveniebat. Proposuit, etiam, quod ipse poterat et debebat, tanquam justicia, erigere in dicta terra furcas ad suspendendum latrones et justiciam facere poterat de latronibus ibidem captis: que omnia dictum capitulum eidem denegavit. Tandem, utraque pars, de querelis omnibus prenotatis in nos compromisit, promittens se ratum et firmum habiturum quicquid a nobis pace vel judicio super hiis ordinaretur; et de hoc memoratus Itherius fidem in manu nostra prestitit corporalem. Durante igitur compromissione hac, ipse miles comperiens se super predictis omnibus indebite jam dictum capitulum molestare, in nostra presentia constitutus, cum sororibus suis Ranza et Petronilla, recognovit se nichil juris in hiis omnibus habere, et tam ipse quam dicte sorores ejus quitaverunt in perpetuum, spontanea voluntate, predicto capitulo Senon., si quid juris habebant in omnibus prenotatis; promittentes, fide prestita corporali, quod nullam per se vel alios super hiis, de cetero, capitulo questionem movebunt, nec precabunt, nec facient precari, quod de hiis prenominatum capitulum ullatenus molestetur. Nobilis, etiam, mulier, Maria, uxor dicti militis, similiter quitavit, spontanea voluntate, jam dicto capitulo, si quid habebat jure dotalicio in omnibus prenotatis. In cujus rei testimonium, ego, Michael, officialis, sigillo curie Senon., ego, autem, Henricus, quia sigillum non habui, sigillo curie archidiaconi Senon., presentes litteras munimine fecimus roborari. Actum, anno Domini millesimo ducentesimo tricesimo-primo, mense martio.